ഐസ്ക്രീമില് മദ്യം കലര്ത്തി വില്പന നാട്ടുകാരുടെ പരാതിയെ തുടര്ന്ന് പാര്ലര് പൂട്ടിച്ചു കോയമ്ബത്തൂര്: തമിഴ്നാട് കോയമ്ബത്തൂരില് വൃത്തിഹീനമായ അന്തരീക്ഷത്തില് നടത്തിയ ഐസ്ക്രീം പാര്ലര് പൂട്ടിച്ചു. വൃത്തിഹീനമായ അന്തരീക്ഷത്തെ കൂടാതെ ഐസ്ക്രീമില് മദ്യം കലര്ത്തിയും ഇവര് വില്പന നടത്തിയിരുന്നു. പാപനായ്ക്കര് പാളയത്ത് പ്രവര്ത്തിച്ചിരുന്ന റോളിംഗ് ഡോ കഫെ എന്ന സ്ഥാപനമാണ് ഭക്ഷ്യ സുരക്ഷാ വിഭാഗം പൂട്ടിച്ചത്. നാട്ടുകാരുടെ പരാതിയെ തുടര്ന്നാണ് പാര്ലറില് പരിശോധന നടത്തിയത്. പരിശോധനയില് പലതരത്തിലുള്ള മദ്യവും മദ്യം ചേര്ത്ത ഐസ്ക്രീമുകളും ഉദ്യോഗസ്ഥര് കണ്ടെത്തിയിരുന്നു. ഐസ്ക്രീം പാര്ലറില് ഭക്ഷണം ഉണ്ടാക്കുന്ന ഭാഗം വൃത്തിഹീനമായിരുന്നു. കൊതുകും ഈച്ചകളും ആര്ത്തിരിക്കുന്നതായാണ് പരിശോധനയില് കണ്ടെത്തിയത്. കൂടാതെ കടയിലെ ജീവനക്കാര്ക്ക് മെഡിക്കല് ഫിറ്റ്നസ് സര്ട്ടിഫിക്കറ്റുകളും ഉണ്ടായിരുന്നില്ല. തലയില് തൊപ്പി, കയ്യുറ, ഫേസ്മാസ്ക്ക് എന്നിവ ഉപയോഗിക്കുന്നില്ല എന്നും ഭക്ഷ്യ സുരക്ഷാ വിഭാഗം കണ്ടെത്തി. പരിശോധനയ്ക്ക് പിന്നാലെ കടയുടെ ലൈസന്സ് റദ്ദ് ചെയ്യാനും കട അടച്ചുപൂട്ടാനും തമിഴ്നാട് ആരോഗ്യമന്ത്രി മാ സുബ്രഹ്മണ്യം ഉത്തരവിടുകയായിരുന്നു.